## La Generalitat impulsa el primer Congrés de Nutrició i Gastronomia Esportiva de la Comunitat Valenciana

*** La iniciativa ha abordat de manera “rigorosa i multidisciplinària la intersecció entre nutrició, gastronomia i rendiment esportiu”, ha assenyalat el director general d’Esport
* Nutricionistes esportius, xefs i experts en altres àrees relacionades amb l’exercici han mostrat com l’alimentació pot potenciar el rendiment i accelerar la recuperació esportiva**

La Generalitat, a través de la Direcció General d’Esport, impulsa la celebració del primer Congrés de Nutrició i Gastronomia Esportiva de la Comunitat Valenciana que s’ha celebrat a València.

Taules redones, xarrades, demostracions en viu, entre altres activitats, han conformat el programa d’este fòrum, nascut de la col·laboració entre la Generalitat i CONFEDECOM, organisme que engloba federacions esportives de la Comunitat Valenciana, amb l’objectiu d’abordar de manera “rigorosa i multidisciplinària la intersecció entre nutrició, gastronomia i rendiment esportiu”, segons ha assenyalat el director general d’Esport, Luis Cervera.

Nutricionistes esportius, xefs i experts en altres àrees relacionades amb l’esport han posat en evidència com l’alimentació pot potenciar el rendiment i accelerar la recuperació esportiva, línies d’investigació que estan aconseguint en els últims anys un gran nivell de desenrotllament.

En este sentit, Cervera ha indicat que el Congrés “respon a una necessitat creixent: integrar el coneixement científic sobre alimentació en les estratègies de preparació física, recuperació i salut dels esportistes, des de l’esport base fins a l’alt rendiment”.

A més, el director general d’Esport ha destacat que la Generalitat està “compromesa amb una visió de l’esport que va més enllà de la competició. Apostem per un model que incorpora la formació contínua, la transferència de coneixement i la innovació aplicada, i este congrés és un clar exemple d’això”.

Així, han participat professionals vinculats al Llevant UD, Vila-real CF, València CF, la selecció suïssa de futbol, el Sevilla FC, el Getafe CF i el València Basket Club.

També s’ha comptat amb el testimoniatge en primera persona d’esportistes com el pilotari Hilari Vázquez, el nadador Pedro Sánchez, així com Kevin Koffi, practicant de kick-boxing.

En les sessions també ha participat l’exfutbolista Xavi Torres, l’exatleta paralímpic David Casinos, l’exesportista olímpica Mónica Carrió i l’exjugador de bàsquet José Luis Maluenda.

A més, de taules redones i entrevistes, també s’han celebrat sessions sobre nutrició esportiva així com tallers de cuina esportiva a càrrec de xefs de restaurants com Lienzo, Félix Chaqués Restaurant, Fierro, Casa Toni, Momiji i Contrapunto Les Arts de València.

En este sentit, el director general d’Esport ha volgut posar l’accent en com la cuina de la Comunitat Valenciana “pot contribuir a reforçar positivament la nutrició dels i les esportistes”.

Finalment, Cervera també ha incidit en la col·laboració en estes jornades de les empreses de nutrició esportiva que formen part del clúster de la indústria de l’esport de la Comunitat Valenciana. De fet, una d’elles, MIOBIO, coorganitza este fòrum.

Fecha: 11/11/2025